তথ্যবিবরণী                                                                           নম্বর : ১৩৫৮

**আমিন মোহাম্মদ গ্রুপের চেয়ারম্যানের মৃত্যুতে তথ্য ও সম্প্রচার মন্ত্রী শোক**

ঢাকা**,**১৯ চৈত্র (২ এপ্রিল):

দেশের অন্যতম শীর্ষ শিল্প প্রতিষ্ঠান আমিন মোহাম্মদ গ্রুপের চেয়ারম্যান ও দৈনিক সময়ের আলো পত্রিকার সম্পাদকমণ্ডলীর সভাপতি আলহাজ এম এম এনামুল হকের মৃত্যুতে তথ্য ও সম্প্রচার মন্ত্রী এবং আওয়ামী লীগের যুগ্ম সাধারণ সম্পাদক ড. হাছান মাহ্‌মুদ গভীর শোক প্রকাশ করেছেন।

মন্ত্রী আজ এক শোকবার্তায় বলেন, দেশের আবাসন শিল্প খাতের অন্যতম পথিকৃৎ এনামুল হক একজন সমাজসেবী হিসেবে সুনাম অর্জন করেন, গণমাধ্যম উদ্যোক্তা হিসেবেও তিনি আত্মপ্রকাশ করেন। বহু মসজিদ, মাদ্রাসা, এতিমখানা ও দাতব্য সংস্থার প্রতিষ্ঠা ও মানুষের কর্মসংস্থানে তাঁর অবদান স্মরণীয় হয়ে থাকবে।

মন্ত্রী মরহুমের আত্মার মাগফেরাত কামনা করেন এবং তাঁর শোকসন্তপ্ত পরিবারের প্রতি গভীর সমবেদনা জানান।

উল্লেখ্য, শনিবার দিবাগত রাতে রাজধানীর গুলশানে নিজ বাসভবনে ৬৪ বছর বয়সে এনামুল হক ইন্তেকাল করেন (ইন্নালিল্লাহে.......রাজিউন)।

#

আকরাম/রফিকুল/সেলিম/২০২৩/২২০০ ঘণ্টা

তথ্যবিবরণী                                                                            নম্বর : ১৩৫৭

**ব্যাংকগুলোকে কৃষকদের সহজ শর্তে ঋণ দিতে কৃষিমন্ত্রীর আহ্বান**

মধুপুর (টাঙ্গাইল)**,**১৯ চৈত্র (২ এপ্রিল):

কৃষিমন্ত্রী ও আওয়ামী লীগের প্রেসিডিয়াম সদস্য ড. মোঃ আব্দুর রাজ্জাক বলেছেন, আমেরিকার প্রেসিডেন্ট জো বাইডেন স্বাধীনতা দিবসের শুভেচ্ছা বার্তায় ‘জয় বাংলা’ উল্লেখ করেছেন, মুক্তিযুদ্ধ ও ভাষা আন্দোলনে লড়াইয়ের জন্য বাংলাদেশের মানুষের সাহসিকতার প্রশংসা করেছেন। আর দেশে বিএনপি জামায়াতসহ স্বাধীনতাবিরোধীরা 'জয় বাংলা' স্লোগান মুখে আনে না, এরা দেশের স্বাধীনতাকে ভূলুণ্ঠিত করতে নানান ষড়যন্ত্র করে যাচ্ছে।

মন্ত্রী আজ টাঙ্গাইলের মধুপুরে উপজেলা অডিটোরিয়ামে এবি ব্যাংক আয়োজিত স্মার্ট কার্ডের মাধ্যমে কৃষিঋণ বিতরণ অনুষ্ঠানে এসব কথা বলেন।

মন্ত্রী বলেন, ‘জয় বাংলা স্লোগান দিয়ে আমরা মুক্তিযুদ্ধ করেছি, দেশটাকে স্বাধীন করেছি। জয় বাংলা স্লোগান হলো মুক্তিযুদ্ধের চেতনার বহিঃপ্রকাশ ও বাঙালি জাতির সাহস সক্ষমতার প্রতীক। অসাম্প্রদায়িক চেতনা, গণতান্ত্রিক চেতনা ও সম্পদের সুষম বণ্টনের চেতনার বহিঃপ্রকাশ হলো জয় বাংলা স্লোগান। এই স্লোগান বিএনপি দিবে না।’

ড. মোঃ আব্দুর রাজ্জাক বলেন, বিগত ১৪ বছরে প্রধানমন্ত্রী শেখ হাসিনার নেতৃত্বে সরকার মানুষের খাদ্য নিরাপত্তা নিশ্চিত করেছে। দেশ থেকে মঙ্গাকে দূর করেছে। মানুষ এখন পেট ভরে ভাত খেতে পায়। একইসঙ্গে, মাছ, মাংস, দুধ, ডিম, ফলমূলসহ পুষ্টিসমৃদ্ধ খাবারের মাথাপিছু প্রাপ্যতা ও গ্রহণের হার অতীতের যেকোনো সময়ের তুলনায় অনেক বৃদ্ধি পেয়েছে। এই পরিস্থিতিতে এবারের স্বাধীনতা দিবসে মাছ, মাংস আর চালের স্বাধীনতা নিয়ে অপপ্রচারমূলক সংবাদ প্রচার করে স্বাধীনতার চেতনায় ইচ্ছাকৃতভাবে আঘাত করা হয়েছে। এর মাধ্যমে দেশের স্বাধীনতাবিরোধী চেতনাকে উসকে দেয়া হয়েছে। উদ্দেশ্যপ্রণোদিতভাবে ভুল সংবাদ পরিবেশন ও মিথ্যাচার করে দেশে অরাজকতা ও অস্থিরতা তৈরির চেষ্টা করেছে।

কৃষিঋণ প্রসঙ্গে মন্ত্রী বলেন, সরকার কৃষিখাতে মাত্র চার শতাংশ সুদে ঋণ দিচ্ছে। কিন্তু ব্যাংকগুলোর কঠিন শর্তের ফলে কৃষকেরা বিশেষ করে ক্ষুদ্র, প্রান্তিক ও ভূমিহীন কৃষকেরা পূরণ করতে পারে না। তাই প্রকৃত কৃষককে সহজ শর্তে ঋণ দিতে তিনি ব্যাংকগুলোর প্রতি আহ্বান জানান।

এবি ব্যাংকের প্রেসিডেন্ট ও ব্যবস্থাপনা পরিচালক তারিক আফজালের সভাপতিত্বে টাঙ্গাইলের জেলা প্রশাসক জসীম উদ্দীন হায়দার, মধুপুর উপজেলা পরিষদের চেয়ারম্যান ছরোয়ার আলম খান আবু, ধনবাড়ী উপজেলা পরিষদের চেয়ারম্যান হারুনার রশীদ, মধুপুর উপজেলা নির্বাহী অফিসার শামীমা ইয়াসমিন, পৌরমেয়র সিদ্দিক হোসেন খান, ধনবাড়ী উপজেলা আওয়ামী লীগের সভাপতি মীর ফারুক আহমেদ, সাধারণ সম্পাদক মঞ্জুরুল ইসলাম তপন প্রমুখ অনুষ্ঠানে বক্তব্য রাখেন।

উল্লেখ্য, এবি ব্যাংক সহজ শর্তে মাত্র শতকরা চার ভাগ সুদে মধুপুর ও ধনবাড়ী উপজেলার ১৫০০ কৃষকের মাঝে কৃষিঋণ বিতরণ করে। প্রতি কৃষককে এক লাখ টাকা ঋণ প্রদান করা হয়।

#

কামরুল/রফিকুল/সেলিম/২০২৩/২১৩০ ঘণ্টা

তথ্যবিবরণী                                                                                          নম্বর : ১৩৫৬

**সুষ্ঠুভাবে হজ ব্যবস্থাপনায় প্রস্তুতি ভালো**

**--- ফরিদুল হক খান**

ঢাকা, ১৯ চৈত্র (২ এপ্রিল) :

সুষ্ঠুভাবে হজ ব্যবস্থাপনায় প্রস্তুতি ভালো বলে মন্তব্য করেছেন ধর্ম প্রতিমন্ত্রী ফরিদুল হক খান। তিনি বলেন, ‘বৈশ্বিক পরিস্থিতিতে হজ প্যাকেজের মূল্য বেড়েছে। রিয়ালের বিনিময় মূল্য বেশি বৃদ্ধি পেয়েছে। এখন পর্যন্ত ১লাখ ১৮ হাজার ৩৫১ জন নিবন্ধিত হয়েছেন। নির্ধারিত সময়ের মধ্যেই বাকি নিবন্ধন সম্পন্ন হবে।’

আজ সেগুনবাগিচাস্থ রয়েল ইন ঢাকা রেস্টুরেন্টে রিলিজিয়াস রিপোর্টার্স ফোরাম আয়োজিত ‘হজ প্যাকেজ-২০২৩ ও ব্যবস্থাপনা’ শীর্ষক সেমিনার ও ইফতার মাহফিলে প্রধান অতিথির বক্তব্যে প্রতিমন্ত্রী এসব কথা বলেন।

অনুষ্ঠানে বিশেষ অতিথি হিসেবে হজ এজেন্সিজ অ্যাসোসিয়েশন অভ্ বাংলাদেশ (হাব) এর সভাপতি এম. শাহাদাত হোসাইন তসলিম এবং মহাসচিব ফারুক আহমেদ সরদার সংক্ষিপ্ত বক্তব্যে আগামীতে বিমান ভাড়া নির্ধারণে বিশেষ কমিটি করার দাবি জানান।

বিশেষ কমিটি গঠনের তাৎক্ষণিক প্রতিক্রিয়ায় প্রতিমন্ত্রী বলেন, নির্ধারিত ফ্লাইট বিবেচনায় বিমান ভাড়া বৃদ্ধির যৌক্তিক কারণ আছে। তবে বিমান ভাড়া নির্ধারণে স্থায়ী কাঠামোর আশ্বাস দেন তিনি।

রিলিজিয়াস রিপোর্টার্স ফোরামের সাধারণ সম্পাদক কামরুজ্জামান বাবলু'র সঞ্চালনায় সেমিনারে সভা প্রধান হিসেবে রিলিজিয়াস রিপোর্টার্স ফোরামের সভাপতি উবায়দুল্লাহ বাদল এবং সংবাদকর্মীবৃন্দ উপস্থিত ছিলেন।

#

আসিফ/রাহাত/রফিকুল/মাহমুদ/আব্বাস/২০২৩/২০৫৪ ঘণ্টা

তথ্যবিবরণী                                                                           নম্বর : ১৩৫৫

**গরিব ও দুস্থদের মাঝে ইফতারসামগ্রী বিতরণ করলেন বিজিবি মহাপরিচালক**

ঢাকা**,**১৯ চৈত্র (২ এপ্রিল):

বর্ডার গার্ড বাংলাদেশ (বিজিবি)-এর মহাপরিচালক মেজর জেনারেল এ কে এম নাজমুল হাসান গরিব ও দুস্থ মানুষের মাঝে ইফতারসামগ্রী বিতরণ করেছেন। তিনি আজ বিজিবি’র সদর ব্যাটালিয়নের উদ্যোগে ঢাকার হাজারীবাগে শহিদ শেখ রাসেল সরকারি উচ্চ বিদ্যালয় মাঠে ৮ শতাধিক গরিব ও দুস্থদের মাঝে ইফতারসামগ্রী বিতরণ করেন। এ সময় বিজিবি সদর দপ্তরের ঊর্ধ্বতন কর্মকর্তা এবং সদর বর্ডার গার্ড ব্যাটালিয়নের অধিনায়কসহ অন্যান্য কর্মকর্তাগণ উপস্থিত ছিলেন।

ইফতারসামগ্রী বিতরণ শেষে বিজিবি মহাপরিচালক সাংবাদিকদের বলেন, বর্তমান বৈশ্বিক প্রেক্ষাপট বিবেচনায় প্রধানমন্ত্রী পবিত্র রমজান মাসে সংযম পালন ও কৃচ্ছ্রসাধনের পরামর্শ দিয়েছেন। এরই প্রেক্ষাপটে প্রধানমন্ত্রী এবার গণভবনে ইফতার পার্টি বাদ দিয়েছেন এবং একই সাথে গরিব ও দুস্থদের পাশে দাঁড়ানোর আহ্বান জানিয়েছেন। প্রধানমন্ত্রীর এই কৃচ্ছ্রসাধন নীতির সাথে একাত্মতা ঘোষণা করে বর্ডার গার্ড বাংলাদেশও পিলখানায় ইফতার পার্টি বাতিল করে পুরো রমজান মাসব্যাপী সারা দেশে গরিব, দুস্থ ও অসহায় মানুষের মাঝে ইফতারসামগ্রী বিতরণের উদ্যোগ গ্রহণ করে। গত ২৬ মার্চ বাংলাদেশের মহান স্বাধীনতা দিবসের শুভক্ষণে সারা দেশে ১০টি শহরে গরিব, অসহায় ও দুস্থদের মাঝে ইফতারসামগ্রী বিতরণের মাধ্যমে বিজিবি’র এই মহতী কার্যক্রম শুরু হয়। বিজিবি সারা দেশে ৫টি রিজিয়ন, ১৬টি সেক্টর এবং ৫৯টি ব্যাটালিয়নের মাধ্যমে পুরো রমজান মাস ধরে দেশের সীমান্ত এলাকাসহ প্রত্যন্ত অঞ্চলে ইফতারসামগ্রী বিতরণ করে যাচ্ছে।

বিজিবি’র উদ্যোগে এ পর্যন্ত ১০ হাজারের অধিক গরিব ও দুস্থদের মাঝে ইফতারসামগ্রী বিতরণ করা হয়েছে। সীমিত সম্পদের মধ্যেও বাহিনীর পক্ষ থেকে গরিব ও দুস্থদের সাথে ইফতারসামগ্রী বিতরণের এই আনন্দ ভাগাভাগি পুরো রমজান মাসব্যাপী অব্যাহত থাকবে বলে তিনি জানান।

#

শরীফুল/রাহাত/রফিকুল/মাহমুদ/সেলিম/২০২৩/১৯৩৫ ঘণ্টা

তথ্যবিবরণী                                                                                          নম্বর : ১৩৫৪

**সাইবার অপরাধ দমনে ডিজিটাল নিরাপত্তা আইন অত্যন্ত প্রয়োজনীয়**

**---আইনমন্ত্রী**

ঢাকা, ১৯ চৈত্র (২ এপ্রিল) :

আইন, বিচার ও সংসদ বিষয়ক মন্ত্রী আনিসুল হক বলেছেন, সাইবার অপরাধ দমনে ডিজিটাল নিরাপত্তা আইন অত্যন্ত প্রয়োজনীয়। তাই এ আইন কোনো মতেই বাতিল করা উচিত হবে না।

আজ সচিবালয়ে সাংবাদিকদের প্রশ্নের জবাবে একথা বলেন মন্ত্রী।

এর আগে ঢাকা চেম্বার অভ্ কমার্স অ্যান্ড ইন্ডাস্ট্রিজ (ডিসিসিআই) আয়োজিত এক সেমিনার শেষে মন্ত্রী বলেন, প্রয়োজন হলে ডিজিটাল নিরাপত্তা আইনের বিধি পরিবর্তনের উদ্যোগ নেওয়া হবে। তাতেও না হলে এ আইনের সংশ্লিষ্ট ধারা সংশোধন করা হবে।

মন্ত্রী জানান, ডিজিটাল নিরাপত্তা আইনের কিছু অপব্যবহার হয়েছিল, এ বিষয়ে কী পরিবর্তন আনা যায় সেটি নিয়ে জাতিসংঘের মানবাধিকার কমিশনের সঙ্গে আলোচনা হয়েছে। আলোচনা এখনো চলমান আছে। সেখান থেকে একটা টেকনিক্যাল নোট এসেছে, আমরা সেটি পরীক্ষা করছি।

মন্ত্রী বলেন, সাংবাদিকদের যাতে অহেতুক হয়রানি করা না হয় সে বিষয়ে একটা পদ্ধতি গ্রহণ করা হয়েছে। বিগত ১৪ মার্চ সুধীজনদের সঙ্গে এ বিষয়ে আলোচনাও হয়েছে। সুধীজনরা ডেটা প্রটেকশন আইন এবং এনজিও ভলেন্টারি আইনের কথাও বলেছেন। বৈঠকে এসব নিয়েও আলোচনা হবে।

আনিসুল হক বলেন, দেশের কোনো গণমাধ্যম বা সাংবাদিকের বিরুদ্ধে সরকার মামলা করেনি; মামলা হয়েছে অন্যায়ের বিরুদ্ধে, অপরাধের বিরুদ্ধে। তিনি বলেন, ডিজিটাল অপরাধ দমনে বিশ্বের প্রায় সব দেশেই আইন আছে। কিন্তু সেখানে হয়তো সরাসরি ডিজিটাল নিরাপত্তা আইন নামে বলা নেই।

#

রেজাউল/রাহাত/রফিকুল/মাহমুদ/আব্বাস/২০২৩/২০১৮ ঘণ্টা

তথ্যবিবরণী                                                                            নম্বর : ১৩৫৩

**মানুষ প্রতিবাদ করছে কিন্তু সংশ্লিষ্ট পত্রিকা ক্ষমা চায়নি, অপপ্রচার চালাচ্ছে**

**-- তথ্য ও সম্প্রচার মন্ত্রী**

ঢাকা**,**১৯ চৈত্র (২ এপ্রিল):

তথ্য ও সম্প্রচার মন্ত্রী এবং আওয়ামী লীগের যুগ্ম সাধারণ সম্পাদক ড. হাছান মাহ্‌মুদ বলেছেন, আজকে সমগ্র দেশের মানুষ প্রথম আলো'র ঘটনার ব্যাপারে মুখ খুলেছে, প্রতিবাদ করছে। কিন্তু এখন পর্যন্ত সংশ্লিষ্ট পত্রিকা ক্ষমা চায়নি। বরং এটার বিরুদ্ধে তারা আন্তর্জাতিক অঙ্গনে অপপ্রচার চালাচ্ছে।

‘এই অপপ্রচারও একটি অপরাধ’ স্মরণ করিয়ে দিয়ে মন্ত্রী বলেন, ‘দ্রব্যমূল্য নিয়ে দেশে প্রতিদিন পত্রিকা, টিভি, অনলাইনে রিপোর্ট হয়েছে এবং হচ্ছে। মামলা তো দূরে থাক, কাউকে এ নিয়ে প্রশ্নও করা হয়নি। তাই শামসুজ্জামানকে দ্রব্যমূল্যের ঊর্ধ্বগতি নিয়ে লেখার কারণে গ্রেপ্তার করা হয়েছে বলে যে অপপ্রচার চালানো হচ্ছে এটিও একটি অপরাধ। এটার জন্য আবার কেউ মামলা করে কি না সেটিও দেখার বিষয়।’

আজ সচিবালয়ে নিজ মন্ত্রণালয়ের সভাকক্ষে বাংলাদেশ সংবাদপত্র পরিষদের (বিএসপি) নেতৃবৃন্দের সাথে বৈঠকে তথ্যমন্ত্রী এসব কথা বলেন। তিনি বলেন, সারা দেশে এ নিয়ে প্রতিবাদ হচ্ছে। ফেডারেল ও ঢাকা সাংবাদিক ইউনিয়ন, ঢাকা বিশ্ববিদ্যালয় শিক্ষক সমিতি, ৫০ জন বিশিষ্ট নাগরিক, ঢাকা আইনজীবী সমিতি, এডিটরস গিল্ড, বাংলাদেশ সম্পাদক ফোরাম, সংবাদপত্র পরিষদ, আমরা মুক্তিযোদ্ধার সন্তানরাসহ অনেকেই বিবৃতি দিয়েছে।

অভিযুক্ত শামসুজ্জামানকে ভোররাতে গ্রেপ্তার নিয়ে হাছান মাহ্‌মুদ বলেন, ‘মামলা হওয়ার পর গ্রেপ্তার করা হয়েছে। রাত ৪ টায় অনেক সংসদ সদস্যকেও গ্রেপ্তার করা হয়। দেশে কয়েক দফা মন্ত্রী ছিলেন এবং বড় রাজনীতিবিদ তাদেরকেও গ্রেপ্তার করা হয়। আমরা সবাই জেলে গেছি বেশির ভাগকে রাতেই গ্রেপ্তার করা হয়েছে। কই তখন তো কোনো প্রশ্ন আসেনি।’

সম্প্রচার মন্ত্রী বলেন, ‘সুতরাং রাজনীতিবিদ, মন্ত্রী, এমপি যারা ছিলেন তাদেরসহ সবাইকে রাতে গ্রেপ্তার করা যাবে কিন্তু একজন সাংবাদিক যদি রাষ্ট্রের সার্বভৌমত্বকে কটাক্ষ করে, একজন শিশুকে এক্সপ্লয়েট করে আমাদের স্বাধীনতা, সার্বভৌমত্ব খাটো করে, তাকে গ্রেপ্তার করা যাবে না এমন আইন তো নাই। মামলা দায়ের হওয়ার পর তাকে গ্রেপ্তার করা হয়। এখানে দেখতে হবে, তাকে কোনো নির্যাতন করা হয়েছে কি না। নির্যাতনের কোনো অভিযোগ তো আসে নাই।’

হাছান মাহ্‌মুদ বলেন, ‘আমি তথ্যমন্ত্রী হিসেবে সাংবাদিকদের সুরক্ষা দেওয়ার জন্য সবসময় চেষ্টা করি এবং যখনই কোনো সাংবাদিক হয়রানির স্বীকার হয় তখন সবার আগে হস্তক্ষেপ করি। আমাদের মনে রাখতে হবে, সবার ওপরে আমরা স্বাধীনতা, সার্বভৌমত্বকে স্থান দেই এবং সংবাদ পরিবেশন করতে গিয়ে যেন এমন কোনো কাজ না করি যাতে করে সাংবাদিকতার নীতি-নৈতিকতার পরিপন্থী, দেশবিরোধী কোনো কিছু হয়।’

বিএসপি সভাপতি ও প্রবীণ রাজনীতিক মোজাফফর হোসেন পল্টু বলেন, ‘প্রথম আলো বিভিন্ন সময় নেগেটিভ সংবাদগুলো সবচেয়ে আগে প্রকাশ করে। আমার বক্তব্য হলো, প্রকাশ করতে পারেন কিন্তু এর একটা যৌক্তিকতা থাকতে হবে। বিরোধিতার জন্য বিরোধিতা করা সংবাদপত্রের নীতিমালা নয়। নিশ্চয়ই আমরা সাংবাদিকদের নিরাপত্তা চাই, অধিকার চাই। কিন্তু এর একটা সীমা আছে। সাংবাদিকতায় এই জিনিসটা বারবার ভেবে দেখা প্রয়োজন রয়েছে।’

চলমান পাতা/২

--০২--

বিএসপি সভাপতি আরো বলেন, ‘আমরা বিগত দিনে অনেক দেখেছি রানা প্লাজা ধসে পড়ার দিনেও তারা প্রোগ্রাম করেছে, সাংস্কৃতিক অনুষ্ঠান করেছে। অথচ সে দিন এতোগুলো মানুষ মারা গেছে, জাতীয় এবং আন্তর্জাতিকভাবে প্রভাব ফেলেছে। রেসিডেন্সিয়াল মডেল স্কুলেও তারা একটা সাংস্কৃতিক অনুষ্ঠান করতে গিয়ে সেখানে এক ছাত্রের মৃত্যু হয়েছে। এগুলো দুর্ভাগ্যজনক।’

বিএসপি’র সাধারণ সম্পাদক এম জি কিবরিয়া চৌধুরী বলেন, ‘স্বাধীনতাকে যারা মানে না, তারা দেশকেও মানে না। কেউ বাংলাদেশে সাংবাদিকতা করবেন আর দেশকে মানবেন না, এটা হয় না।’

সাড়ে তিনশ’র বেশি পত্রিকার প্রকাশক-সম্পাদকদের এই সংগঠনের নেতৃবৃন্দ বলেন, বাংলাদেশ সংবাদপত্র পরিষদ মনে করে, সাংবাদিকতা নীতিমালা মেনেই সংবাদপত্র প্রকাশ করতে হবে, ছাপাতে হবে। যারা এ ধরনের লেখা লিখছেন, এটা অনভিপ্রেত, অযাচিত এবং উদ্দেশ্যপ্রণোদিত।

এ সময় দেশের উন্নয়ন অগ্রগতি নিয়ে সারা বিশ্বে প্রশংসা হচ্ছে উল্লেখ করে হাছান মাহ্‌মুদ বলেন, ‘মার্কিন সহকারী পররাষ্ট্রমন্ত্রী জুলিয়া ভালস বাংলাদেশের উন্নয়ন অগ্রগতির প্রশংসা করে বক্তব্য দিয়েছেন। আজকে বিভিন্ন পত্রপত্রিকায় সেটি ছাপা হয়েছে। বাংলাদেশের অগ্রগতিকে স্বীকৃতি দিতে মার্কিন কংগ্রেসে বিল উপস্থাপন করা হয়েছে।’

**‘রমজানেও বিএনপি মানুষকে নিস্তার দিচ্ছে না’**

বিএনপির চলমান কর্মসূচি প্রশ্নে আওয়ামী লীগের যুগ্ম সাধারণ সম্পাদক হাছান মাহ্‌মুদ বলেন, ‘আমরা কখনো শুনি নাই, দেখিও নাই যে পবিত্র রমজানের মধ্যে রাজনৈতিক কর্মসূচি দিয়ে রাস্তায় ব্যারিকেড তৈরি করে পুলিশের সাথে সংঘর্ষ করে।’

‘রমজানেও বিএনপি মানুষকে নিস্তার দিচ্ছে না এবং বিএনপির কর্মসূচি নিঃসন্দেহে রমজানের পবিত্রতা নষ্ট করছে’ উল্লেখ করে মন্ত্রী বলেন, ‘তারা ইসলামের কথা বলে অথচ রমজানের পবিত্রতা নষ্ট করে তারা কর্মসূচি পালন করছে, যেটি অনভিপ্রেত, দুঃখজনক এবং তাদের সাম্প্রতিক কর্মসূচিগুলো তাদের অপরাজনীতির বহিঃপ্রকাশ। তাদের ২০১৩-১৪-১৫ সালে পেট্রোলবোমা তাণ্ডব দমনকারী আওয়ামী লীগ জানে কখন কী করতে হয়।’

**‘তথ্যমন্ত্রীর হাতে প্রণব মুখার্জির জীবনীগ্রন্থ’**

সভা শেষে প্রেসক্লাব অভ্‌ ইন্ডিয়ার প্রেসিডেন্ট গৌতম লাহিড়ীর পাঠানো তার সদ্য প্রকাশিত ‘প্রণব মূখার্জি : রাজনীতির ভেতর ও বাহির’ গ্রন্থটি মন্ত্রীর হাতে তুলে দেন তরুণ সাংবাদিক জাকওয়ান হুসাইন।

বিএসপি সদস্য রফিক উল্লাহ সিকদার, কামরুজ্জামান জিয়া, শেখ মঞ্জুর বারী মঞ্জু, ফরিদ আহম্মদ বাঙ্গালী, অশোক ধর, মোঃ জাহিদুর রহমান, টিএম শওকত আলী, মোর্শেদ মজুমদার, মোঃ আনোয়ার হোসেন আকাশ, নূরুন নাহার, মোঃ মফিজুর রহমান খান বাবু, মোহাম্মদ আরফিন, সোহানা তাহমিনা, কাজী আনোয়ার কামাল, মোঃ জসিম উদ্দিন প্রমুখ সভায় যোগ দেন।

#

আকরাম/রাহাত/রফিকুল/মাহমুদ/সেলিম/২০২৩/১৮৩৫ ঘণ্টা

তথ্যবিবরণী                                                                            নম্বর : ১৩৫২

**রমজান মাসে সরকার দুস্থদের সহায়তা করছে, বিত্তবানদেরও এগিয়ে আসতে হবে**

**-- পরিবেশমন্ত্রী**

বড়লেখা (মৌলভীবাজার), ১৯ চৈত্র (২ এপ্রিল):

পরিবেশ, বন ও জলবায়ু পরিবর্তন মন্ত্রী মোঃ শাহাব উদ্দিন বলেছেন, রমজান মাসে সরকার দুস্থদের বিভিন্নভাবে সহায়তা প্রদান করছে, বিত্তবানদেরও এগিয়ে আসতে হবে। তিনি বলেন, প্রধানমন্ত্রী শেখ হাসিনার নির্দেশনা মোতাবেক এবার রমজানে ইফতার পার্টির আয়োজন না করে সেই অর্থ অসহায় মানুষের মাঝে বিতরণ করতে হবে। সমাজের বিত্তশালীদের উদ্দেশে মন্ত্রী বলেন, রমজান মাসে আপনারা যতটুকু পারেন অসহায় মানুষদের সহায়তা করেন।

আজ মৌলভীবাজারের বড়লেখা উপজেলা পরিষদ মিলনায়তনে ব্যক্তিগত উদ্যোগে দুস্থদের মধ্যে নগদ আর্থিক সহায়তা প্রদান অনুষ্ঠানে প্রধান অতিথির বক্তব্যে পরিবেশমন্ত্রী এসব কথা বলেন।

অনুষ্ঠানে মন্ত্রী বড়লেখা উপজেলার ৩ হাজার ক্ষুদ্র ও প্রান্তিক কৃষকের মাঝে আউশ প্রণোদনা কর্মসূচির আওতায় বিনামূল্যে ৫ কেজি করে বীজ ও ২০ কেজি করে সার; মহিলা প্রশিক্ষণার্থী ও উপকারভোগীদের মধ্যে ৬ লাখ টাকা; প্রধানমন্ত্রী শেখ হাসিনার উপহার হিসেবে উপজেলার সরকারি/এম.পি.ও ভুক্ত প্রতিষ্ঠানের ৯ম ও ১০ম শ্রেণির ১৮৬ জন মেধাবী শিক্ষার্থীদের মধ্যে ট্যাব ; সমাজসেবা অধিদপ্তর হতে প্রাপ্ত ক্যান্সার, কিডনি, হৃদরোগ, স্ট্রোকে প্যারালাইজড ও থ্যালাসেমিয়া আক্রান্ত ১৯ জন রোগীর মধ্যে চিকিৎসা সহায়তার ৯ লাখ ৫০ হাজার টাকার চেক বিতরণ করেন। এছাড়া, মন্ত্রী তাঁর ব্যক্তিগত তহবিল হতে বড়লেখার দুস্থদের মাঝে ২ লাখ ২০ হাজার টাকা বিতরণ করেন।

এ সময় মন্ত্রী আরো বলেন, সরকার দেশে আধুনিক কৃষি ব্যবস্থার প্রচলন করেছে এবং কৃষকদের পর্যাপ্ত প্রণোদনা প্রদান করছে ফলে দেশ আজ খাদ্যে স্বয়ংসম্পূর্ণ। শিক্ষিত মা যেন শিক্ষিত জাতি উপহার দিতে পারে সেজন্য সরকার সকল মা’র উন্নয়নে ভাতা ও প্রশিক্ষণ প্রদান করছে। স্মার্ট বাংলাদেশ গঠনে শিক্ষার্থীরা অগ্রণী ভূমিকা পালন করবে তাই দেশের মেধাবী শিক্ষার্থীদের সরকারিভাবে ট্যাব উপহার দেয়া হচ্ছে।

উপজেলা নির্বাহী অফিসার সুনজিত কুমার চন্দের সভাপতিত্বে অনুষ্ঠানে অন্যান্যের মধ্যে উপস্থিত ছিলেন বড়লেখা উপজেলা পরিষদের চেয়ারম্যান সোয়েব আহমদ, বড়লেখা উপজেলা আওয়ামী লীগের ভারপ্রাপ্ত সাধারণ সম্পাদক ও উপজেলা পরিষদের সাবেক চেয়ারম্যান রফিকুল ইসলাম সুন্দর, পৌরসভার মেয়র আবুল ইমাম মোঃ কামরান চৌধুরী, উপজেলা পরিষদের ভাইস চেয়ারম্যান মোঃ তাজউদ্দীন এবং মহিলা ভাইস চেয়ারম্যান রাহেনা বেগম।

#

দীপংকর/রাহাত/রফিকুল/মাহমুদ/সেলিম/২০২৩/১৯৩৫ ঘণ্টা

তথ্যবিবরণী নম্বর : ১৩৫১

**সংস্কৃতি প্রতিমন্ত্রীর সঙ্গে চীনের রাষ্ট্রদূতের সাক্ষাৎ**

**ঢাকা,** ১৯ চৈত্র **(**২ এপ্রিল**) :**

বাংলাদেশে নিযুক্ত চীনের রাষ্ট্রদূত Yao Wen আজ সংস্কৃতি বিষয়ক প্রতিমন্ত্রী কে এম খালিদের সঙ্গে বাংলাদেশ সচিবালয়ে তাঁর দপ্তরে সাক্ষাৎ করেন।

সাক্ষাতে বন্ধুপ্রতিম দু’দেশের মধ্যে সাংস্কৃতিক বিনিময় জোরদারকরণের পাশাপাশি সাংস্কৃতিক ঐতিহ্য সংরক্ষণ, প্রযুক্তি হস্তান্তর, নাটেশ্বর ও পানাম সিটি সংস্কার-সংরক্ষণ, বঙ্গবন্ধু অপেরা হাউজ নির্মাণে সহযোগিতাসহ সাংস্কৃতিক অবকাঠামো খাতে বিনিয়োগের বিষয়ে বিস্তারিত আলোকপাত করা হয়।

চীনের রাষ্ট্রদূত বলেন, সংস্কৃতি দু’দেশের মধ্যে দ্বি-পাক্ষিক সম্পর্কের অন্যতম ভিত্তি। কোভিডের কারণে বিগত ২-৩ বছর যাবৎ সাংস্কৃতিক বিনিময় কার্যক্রম বন্ধ ছিল। বর্তমানে পরিস্থিতি স্বাভাবিক হওয়ায় তিনি সাংস্কৃতিক বিনিময় কার্যক্রম জোরদারকরণের আহ্বান জানান। রাষ্ট্রদূত ইয়াও ওয়েন বলেন, গতবছর চীনের পররাষ্ট্রমন্ত্রীর বাংলাদেশ সফরকালে দু’দেশের মধ্যে ২০২৩-২৭ মেয়াদে সাংস্কৃতিক বিনিময় কার্যক্রম চুক্তি স্বাক্ষরিত হয়। তিনি সংস্কৃতি প্রতিমন্ত্রীকে আগামী ২৪-২৬ এপ্রিল মেয়াদে এশিয়া মহাদেশের ৩০টি দেশের অংশগ্রহণে চীনের শিয়াংয়ে অনুষ্ঠিতব্য ‘Alliance for Cultural Heritage in Asia (ACHA) শীর্ষক কনফারেন্সে অংশগ্রহণের আমন্ত্রণ জানান।

প্রতিমন্ত্রী প্রধানমন্ত্রীর অনুমোদন সাপেক্ষে ACHA সম্মেলনে অংশগ্রহণের বিষয়ে চীনের রাষ্ট্রদূতকে আশ্বস্ত করেন। কে এম খালিদ মুন্সিগঞ্জের নাটেশ্বর প্রত্নস্থল পার্ক নির্মাণের পাশাপাশি সোনারগাঁওয়ে অবস্থিত পানাম সিটির সংস্কার-সংরক্ষণে চীনের সহযোগিতা কামনা করেন। এছাড়া তিনি সিডনি অপেরা হাউজের আদলে সংস্কৃতি বিষয়ক মন্ত্রণালয়ের প্রকল্প ‘বঙ্গবন্ধু অপেরা হাউজ’ নির্মাণেও চীনের আর্থিক ও কারিগরি সহায়তা কামনা করেন।

প্রতিমন্ত্রী বলেন, বাংলাদেশে মোট ৫০৯টি পুরাকীর্তি বা প্রত্নস্থল রয়েছে। এসব পুরাকীর্তিসমূহের সংস্কার-সংরক্ষণে চীন প্রযুক্তিগত ও কারিগরিভাবে সহযোগিতা করতে পারে। এক্ষেত্রে চীন তাদের প্রত্নতত্ত্ববিদ ও প্রত্ন-বিশেষজ্ঞদের মাধ্যমে বাংলাদেশের প্রত্নতত্ত্ব সেক্টরে দক্ষ ও অভিজ্ঞ লোক তৈরিতে সহযোগিতা করতে পারে।

রাষ্ট্রদূত ইয়াও ওয়েন বাংলাদেশের পুরাকীর্তিসমূহের সংস্কার-সংরক্ষণে প্রশিক্ষণ প্রদান ও প্রযুক্তি হস্তান্তরের মাধ্যমে প্রয়োজনীয় সহযোগিতার আশ্বাস প্রদান করেন। তিনি বাংলা একাডেমি ও চাইনিজ ন্যাশনাল এডমিনিস্ট্রেশন অভ্ প্রেস এন্ড পাবলিকেশনের মধ্যে পারস্পরিক সহযোগিতা বিষয়ক সমঝোতা স্মারক স্বাক্ষরে দ্রুত পদক্ষেপ গ্রহণের অনুরোধ করেন। প্রতিমন্ত্রী জানান, এ বিষয়ে সামান্য মতভেদ রয়েছে এবং সেটি নিরসন হলে দ্রুত এ বিষয়ে সমঝোতা স্মারক স্বাক্ষরিত হবে।

সাক্ষাৎকালে সংস্কৃতি বিষয়ক মন্ত্রণালয়ের উপসচিব কাজী নুরুল ইসলাম ও আয়েশা সিদ্দিকা, ঢাকাস্থ চীনা দূতাবাসের শিক্ষা ও সংস্কৃতি বিষয়ক কাউন্সিলর Liwen Yue প্রমুখ উপস্থিত ছিলেন।

#

ফয়সল/রাহাত/রফিকুল/মাহমুদ/লিখন/২০২৩/১৭২৬ঘণ্টা

তথ্যবিবরণী                                                                           নম্বর : ১৩৫০

জাতীয় চলচ্চিত্র পুরস্কার-২০২২

**আবেদন করা যাবে ১০ মে পর্যন্ত**

ঢাকা**,**১৯ চৈত্র (২ এপ্রিল):

‘জাতীয় চলচ্চিত্র পুরস্কার-২০২২’ এ অংশগ্রহণে ইচ্ছুক প্রযোজকদের নিকট থেকে আগামী ৪ এপ্রিল থেকে ১০ মে বিকাল ৪টা পর্যন্ত আবেদন গ্রহণ করা হবে।

আজ ঢাকার সার্কিট হাউজ রোডে বাংলাদেশ ফিল্ম সেন্সর বোর্ড কার্যালয়ে ‘জাতীয় চলচ্চিত্র পুরস্কার-২০২২’ প্রদানের লক্ষ্যে সরকার কর্তৃক গঠিত জুরি বোর্ডের ১ম সভায় এ সিদ্ধান্ত গৃহীত হয়।

সভায় গৃহীত সিদ্ধান্তে আরো বলা হয়, প্রতিযোগিতায় অংশগ্রহণে ইচ্ছুক প্রযোজকদেরকে নির্ধারিত ছকে আবেদন করতে হবে। আবেদনের ফরম/ছক বাংলাদেশ ফিল্ম সেন্সর বোর্ড কার্যালয় থেকে সংগ্রহ করা যাবে এবং সেন্সর বোর্ডের ওয়েবসাইট www.bfcb.gov.bd থেকে ডাউনলোড করেও ব্যবহার করা যাবে। প্রত্যেক আবেদনপত্রের সাথে সংশ্লিষ্ট চলচ্চিত্রের ২ কপি ডিভিডি/পেনড্রাইভ-এ জমা দিতে হবে। পুরস্কারের জন্য প্রস্তাবিত শিল্পী, কলাকুশলী, ব্যক্তিদের প্রত্যেকের ৪ কপি পাসপোর্ট সাইজ ছবিসহ জীবন-বৃত্তান্ত (বাংলা), জাতীয় পরিচয়পত্রের সত্যায়িত ফটোকপি, পাসপোর্টের সত্যায়িত ফটোকপি (প্রযোজ্য ক্ষেত্রে), শিশু-শিল্পীদের ক্ষেত্রে জন্ম নিবন্ধন সনদের সত্যায়িত ফটোকপি আবেদনের সাথে জমা দিতে হবে।

উল্লেখ্য, প্রতিবছরের ন্যায় এবারও ২৮টি ক্ষেত্রে জাতীয় চলচ্চিত্র পুরস্কার প্রদান করা হবে। এগুলো হলো-আজীবন সম্মাননা, শ্রেষ্ঠ চলচ্চিত্র, শ্রেষ্ঠ স্বল্পদৈর্ঘ্য চলচ্চিত্র, শ্রেষ্ঠ প্রামাণ্য চলচ্চিত্র, শ্রেষ্ঠ চলচ্চিত্র পরিচালক, শ্রেষ্ঠ অভিনেতা প্রধান চরিত্রে, শ্রেষ্ঠ অভিনেত্রী প্রধান চরিত্রে, শ্রেষ্ঠ অভিনেতা পার্শ্ব চরিত্রে, শ্রেষ্ঠ অভিনেত্রী পার্শ্ব চরিত্রে, শ্রেষ্ঠ অভিনেতা-অভিনেত্রী খল চরিত্রে, শ্রেষ্ঠ অভিনেতা-অভিনেত্রী কৌতুক চরিত্রে, শ্রেষ্ঠ শিশু শিল্পী, শিশু শিল্পী শাখায় বিশেষ পুরস্কার, শ্রেষ্ঠ সংগীত পরিচালক, শ্রেষ্ঠ নৃত্য পরিচালক, শ্রেষ্ঠ গায়ক, শ্রেষ্ঠ গায়িকা, শ্রেষ্ঠ গীতিকার, শ্রেষ্ঠ সুরকার, শ্রেষ্ঠ কাহিনিকার, শ্রেষ্ঠ চিত্রনাট্যকার, শ্রেষ্ঠ সংলাপ রচয়িতা, শ্রেষ্ঠ সম্পাদক, শ্রেষ্ঠ শিল্প নির্দেশক, শ্রেষ্ঠ চিত্রগ্রাহক, শ্রেষ্ঠ শব্দগ্রাহক, শ্রেষ্ঠ পোশাক ও সাজ-সজ্জা এবং শ্রেষ্ঠ মেক-আপম্যান।

জাতীয় চলচ্চিত্র পুরস্কার সংক্রান্ত নীতিমালায় বলা হয়েছে, কেবল বাংলাদেশি নাগরিকগণ জাতীয় চলচ্চিত্র পুরস্কারের জন্য বিবেচিত হবেন; যৌথ প্রযোজনায় নির্মিত চলচ্চিত্র পুরস্কারের জন্য বিবেচিত হবে, তবে যৌথ প্রযোজনা চলচ্চিত্রের বিদেশি শিল্পী এবং কলা-কুশলীগণ পুরস্কারের জন্য বিবেচিত হবেন না; জাতীয় চলচ্চিত্র পুরস্কারের বিবেচনাযোগ্য চলচ্চিত্রকে অবশ্যই বাংলাদেশ ফিল্ম সেন্সর বোর্ডের সেন্সর সনদপত্রপ্রাপ্ত এবং বিবেচ্য বছরে (২০২২ সালে) প্রেক্ষাগৃহে মুক্তিপ্রাপ্ত হতে হবে; স্বল্পদৈর্ঘ্য ও প্রামাণ্য চলচ্চিত্রের ক্ষেত্রে প্রেক্ষাগৃহে মুক্তির কোনো বাধ্যবাধকতা নেই, তবে সেগুলোকে বিবেচ্য বছরে (২০২২ সালে) সেন্সর সনদপত্রপ্রাপ্ত হতে হবে।

#

সাইফুল্লাহ/রাহাত/রফিকুল/মাহমুদ/সেলিম/২০২৩/১৭৩৫ ঘণ্টা

তথ্যবিবরণী                                                                           নম্বর : ১৩৪৮

**বাংলাদেশ-ইন্দোনেশিয়া অগ্রাধিকারমূলক বাণিজ্য চুক্তি শিগগিরই**

**-- বাণিজ্যমন্ত্রী**

ঢাকা**,**১৯ চৈত্র (২ এপ্রিল):

বাংলাদেশ ও ইন্দোনেশিয়ার মধ্যকার অগ্রাধিকারমূলক বাণিজ্য চুক্তি শিগগিরই সম্পাদিত হওয়ার আশাবাদ ব্যক্ত করেছেন বাণিজ্যমন্ত্রী টিপু মুনশি।

আজ মন্ত্রণালয়ে নিজ দপ্তরে ইন্দোনেশিয়ার রাষ্ট্রদূত হেরু হারতান্তো সুবোলো’র সাথে সাক্ষাৎকালে মন্ত্রী এ আশাবাদ ব্যক্ত করেন। ইন্দোনেশিয়ার রাষ্ট্রদূতও চুক্তি সম্পাদনের লক্ষ্যে অগ্রগতি সাধনের বিষয়ে একমত পোষণ করেন।

মন্ত্রী জানান, ইন্দোনেশিয়ার সাথে দ্বিপক্ষীয় অগ্রাধিকারমূলক বাণিজ্য চুক্তির বিষয়টি প্রক্রিয়াধীন রয়েছে। এই চুক্তিকে বাস্তবে রূপ দিতে দুই দেশ ‘ট্রেড নেগোশিয়েশন্স কমিটি’ গঠন করেছে এবং এখন পর্যন্ত তিনটি সভা করেছে এবং আগামী মাসে ইন্দোনেশিয়ায় চতুর্থ সভা অনুষ্ঠিত হবে। এই রাউন্ডে আলোচনা চূড়ান্ত হওয়ার সম্ভাবনা রয়েছে।

মন্ত্রী এ সময় আরএমজি, ফার্মাসিউটিক্যালস, চামড়াজাত পণ্যসহ অন্যান্য বাংলাদেশি পণ্যের প্রবেশের অনুমতি দিয়ে দ্বিপক্ষীয় বাণিজ্যে ভারসাম্য বজায় রাখার আহ্বান জানান। ইন্দোনেশিয়ায় বাংলাদেশি নাগরিকদের জন্য ভিসা সহজীকরণ প্রসঙ্গে মন্ত্রী বলেন, উভয় দেশের সম্পর্ক অত্যন্ত ঘনিষ্ঠ, বন্ধুপ্রতিম এবং সৌহার্দ্যপূর্ণ। দু’দেশেরই পর্যটন খাতে ব্যাপক সম্ভাবনা রয়েছে। ভিসা প্রক্রিয়া সহজীকরণের মাধ্যমে উভয় দেশের ভ্রমণপিপাসু মানুষ ভ্রমণ করার সুযোগ পাবে এবং অর্থনীতিতে অবদান রাখবে।

বাণিজ্যমন্ত্রী দু’দেশের ব্যবসায়ী গোষ্ঠীর মধ্যে সম্পর্ক উন্নয়ন এবং বাণিজ্য প্রসারে এপেক্স চেম্বারের মধ্যে এমওইউ স্বাক্ষরের আহ্বান জানালে ইন্দোনেশিয়ার রাষ্ট্রদূত সম্মত হন এবং সহযোগিতার বিষয়ে প্রত্যয় ব্যক্ত করেন।

এ সময় রাষ্ট্রদূত হেরু হারতান্তো সুবোলো বলেন, প্রধানমন্ত্রী শেখ হাসিনার নেতৃত্বে বাংলাদেশে অভূতপূর্ব সাফল্য অর্জিত হয়েছে। স্বল্পোন্নত দেশে থেকে উন্নয়নশীল দেশে রূপান্তরিত হয়েছে। বাংলাদেশে বিনিয়োগের অপার সম্ভাবনার কথা উল্লেখ করে তিনি জানান, বাংলাদেশে পামওয়েল রিফাইনারি স্টেশন স্থাপনের বিষয়ে ইন্দোনেশিয়ার ব্যবসায়ীগণ ইচ্ছুক।

এসময় বাণিজ্য মন্ত্রণালয়ের ঊর্ধ্বতন কর্মকর্তাগণ উপস্থিত ছিলেন।

                                                      #

হায়দার/রাহাত/রফিকুল/মাহমুদ/সেলিম/২০২৩/১৯০০ ঘণ্টা

তথ্যবিবরণী                                                                                           নম্বর : ১৩৪৬

**অটিজম বৈশিষ্ট্যসম্পন্ন ব্যক্তিদের উন্নয়নের মূল স্রোতধারায় সম্পৃক্ত করতে হবে**

**---সমাজকল্যাণ প্রতিমন্ত্রী**

ঢাকা, ১৯ চৈত্র (২ এপ্রিল) :

সমাজকল্যাণ প্রতিমন্ত্রী মোঃ আশরাফ আলী খান খসরু বলেছেন, অটিজম বৈশিষ্ট্যসম্পন্ন ব্যক্তিগণ আমাদের আপনজন, এ সমাজেরই অবিচ্ছেদ্য অংশ। তাদেরকে বাদ দিয়ে দেশের উন্নয়ন সম্ভব নয়, তাদের নিয়েই আমাদের চলতে হবে এবং তাদেরকে কর্মক্ষম করে গড়ে তুলে দেশের উন্নয়নের মূল স্রোতধারায় সম্পৃক্ত করতে হবে ।

প্রতিমন্ত্রী আজ ঢাকায় বঙ্গবন্ধু আন্তর্জাতিক সম্মেলন কেন্দ্রে ‘১৬তম বিশ্ব অটিজম সচেতনতা দিবস ২০২৩’ উদ্‌যাপন উপলক্ষ্যে আয়োজিত অনুষ্ঠানে বিশেষ অতিথির বক্তৃতায় এসব কথা বলেন । অনুষ্ঠানে প্রধান অতিথি হিসেবে উপস্থিত ছিলেন সমাজকল্যাণ মন্ত্রী নুরুজ্জামান আহমেদ।

প্রতিমন্ত্রী বলেন, বঙ্গবন্ধু শেখ মুজিবুর রহমানের নেতৃত্বে দেশ স্বাধীন হওয়ার পর বাংলাদেশের সংবিধানে সকল মানুষের অধিকারের মতই প্রতিবন্ধী ব্যক্তির অধিকার সুনিশ্চিত করা হয়েছে । তারই ধারাবাহিকতায় প্রধানমন্ত্রী শেখ হাসিনার নেতৃত্বে ২০১৩ সালে স্থাপিত হয় এনডিডি ব্যক্তিদের জন্য এনডিডি সুরক্ষা ট্রাস্ট । প্রধানমন্ত্রী শেখ হাসিনার আন্তরিক উদ্যোগে প্রতিবন্ধী ভাতা, প্রতিবন্ধী শিক্ষা উপবৃত্তি, এনডিডি বিদ্যালয় প্রতিষ্ঠা, অটিজম ও এনডিডি সেবা কেন্দ্র স্থাপন করা হয়েছে। অটিজমসহ এনডিডি ব্যক্তির স্বাস্হ্য সুরক্ষা নিশ্চিত করার জন্য সাধারণ বীমা কর্পোরেশনের সাথে যৌথভাবে বঙ্গবন্ধু সুরক্ষা বীমাও বাস্তবায়ন করা হচ্ছে।

প্রতিমন্ত্রী আরো বলেন, প্রতিবন্ধী জনগণের জীবনমান উন্নয়নে সমাজকল্যাণ মন্ত্রণালয়ের আওতায় নানামুখী উন্নয়ন কার্যক্রম পরিচালিত হচ্ছে। অটিজম বৈশিষ্ট্যসম্পন্ন ব্যক্তিসহ সকল প্রতিবন্ধী ব্যক্তিকে বিনামূল্যে ফিজিওথেরাপি, অকুপেশনাল থেরাপিসহ অন্যান্য চিকিৎসা সহযোগিতা প্রদান করা হচ্ছে। তাদের জন্য শিক্ষা, চিকিৎসা নিশ্চিত ও কর্মপরিবেশ তৈরি করার লক্ষ্যে আমাদের সকলকে একসঙ্গে কাজ করতে হবে। অটিজম বৈশিষ্ট্যসম্পন্ন শিশু ও ব্যক্তিদের সমাজের মূল স্রোতধারায় সম্পৃক্ত করতে হবে যাতে তারা সমাজে মাথা উঁচু করে বাঁচতে পারে ।

সমাজকল্যাণ মন্ত্রণালয়ের সচিব মোঃ জাহাঙ্গীর আলমের সভাপতিত্বে অনুষ্ঠানে অন্যান্যের মধ্যে সমাজকল্যাণ মন্ত্রণালয় সম্পর্কিত সংসদীয় স্থায়ী কমিটির সভাপতি রাশেদ খান মেনন, নিউরো ডেভেলপমেন্টাল প্রতিবন্ধী সুরক্ষা ট্রাস্টের ব্যবস্থাপনা পরিচালক মোঃ শাহ আলম বক্তৃতা করেন।

#

এনায়েত/রাহাত/রফিকুল/মাহমুদ/আব্বাস/২০২৩/১৮৩৭ ঘণ্টা

তথ্যবিবরণী                                                                         নম্বর : ১৩৪৪

**৮ বিভাগে হচ্ছে এনডিডি ব্যক্তিদের জন্য স্থায়ী নিবাস**

**---সমাজকল্যাণ মন্ত্রী**

ঢাকা, ১৯ চৈত্র (২ এপ্রিল) :

সমাজকল্যাণ মন্ত্রী নুরুজ্জামান আহমেদ বলেছেন, নিউরো-ডেভেলপমেন্টাল প্রতিবন্ধী (এনডিডি) ব্যক্তিদের জন্য স্থায়ী আবাসন ও পুনর্বাসন কেন্দ্র নির্মাণে প্রকল্প গ্রহণ করা হয়েছে। প্রকল্পের আওতায় দেশের ৮টি বিভাগীয় শহরে ৮টি আবাসন ও পুর্নবাসন কেন্দ্র স্থাপন করা হবে।

মন্ত্রী আজ রাজধানীর বঙ্গবন্ধু আন্তর্জাতিক সম্মেলন কেন্দ্রে ১৬তম ‘বিশ্ব অটিজম সচেতনতা দিবস ২০২৩’ উদ্‌যাপন উপলক্ষ্যে আয়োজিত অনুষ্ঠানে প্রধান অতিথির বক্তৃতায় এসব কথা বলেন।

সমাজকল্যাণ মন্ত্রণালয়ের সচিব মোঃ জাহাঙ্গীর আলমের সভাপতিত্বে অনুষ্ঠানে বিশেষ অতিথি হিসেবে উপস্থিত ছিলেন সমাজকল্যাণ প্রতিমন্ত্রী মোঃ আশরাফ আলী খান খসরু ও সমাজকল্যাণ মন্ত্রণালয় সম্পর্কিত সংসদীয় স্থায়ী কমিটির সভাপতি রাশেদ খান মেনন ।

মন্ত্রী বলেন, প্রতিবন্ধী ব্যক্তিরা যে দেশের সম্পদ তা বর্তমান সরকারের নানা কর্মকাণ্ডের কারণে মানুষ বুঝতে সক্ষম হয়েছে। আগে প্রতিবন্ধিতা মানে অভিশাপ মনে করা হতো। বর্তমানে দেশে শনাক্তকৃত প্রতিবন্ধীর সংখ্যা প্রায় ত্রিশ লাখ। শনাক্তকৃত প্রতিবন্ধী ব্যক্তির শতভাগ ভাতা ও প্রতিবন্ধী শিক্ষার্থীরা উপবৃত্তি পাচ্ছেন। এছাড়া অটিজম বৈশিষ্ট্যসম্পন্ন ও অন্যান্য নিউরো-ডেভেলপমেন্টাল প্রতিবন্ধী ব্যক্তিদের জন্য থেরাপি সেবা, বিশেষ শিক্ষা, মাতা-পিতা ও কেয়ারগিভারদের প্রশিক্ষণ দেয়া হচ্ছে।

মন্ত্রী আরো বলেন, নিউরো-ডেভেলপমেন্টাল প্রতিবন্ধী ব্যক্তিদের শিক্ষা, স্বাস্থ্য, কর্মসংস্থান, আবাসন ও পুনর্বাসনের জন্য প্রধানমন্ত্রী শেখ হাসিনা দেশের ৮টি বিভাগে ৮টি আবাসন ও পুনর্বাসন কেন্দ্র স্থাপনের নির্দেশনা দেন। এনডিডি ব্যক্তিরা যেন উন্নত ও নিশ্চিত জীবনযাপন করতে পারে সে লক্ষ্যে কেন্দ্রসমূহ হবে আধুনিক প্রযুক্তিগত সকল সুযোগ সুবিধা সংবলিত একটি ওয়ানস্টপ সেন্টার।

বিশেষ অতিথির বক্তব্যে সমাজকল্যাণ প্রতিমন্ত্রী বলেন, সমাজের কোনো অংশকে বাদ দিয়ে উন্নয়ন সম্ভব নয়। অটিজম বৈশিষ্ট্যসম্পন্ন ব্যক্তিদের উপযুক্ত প্রশিক্ষণ ও সহযোগিতা দিয়ে দক্ষ করে গড়ে তোলা হচ্ছে। সরকারের পাশাপাশি বেসরকারি ও স্বেচ্ছাসেবী সংস্থাকে অটিজম নিয়ে কাজ করার জন্য প্রতিমন্ত্রী আহ্বান জানান।

অপর বিশেষ অতিথি রাশেদ খান মেনন বলেন, এনডিডি নিয়ে ২০১৩ সালে আইন প্রণয়নের পর থেকে এ ধরনের প্রতিবন্ধিতা বিষয়ে সচেতনতা বেড়েছে। সরকারের নানামুখী উদ্যোগের কারণে তারা সমাজের মূল স্রোতে এসেছে। প্রতিবন্ধী ব্যক্তিদের উন্নয়নে পরিচালিত কর্মসূচি আরো বেগবান করতে হবে।

পরে মন্ত্রী অটিজম বিষয়ে বিশেষ অবদান রাখায় ১০ ব্যক্তি ও ৩ প্রতিষ্ঠানের হাতে সম্মাননা তুলে দেন।

শেষে অটিজম বিশিষ্ট্যসম্পন্ন শিশুদের অংশগ্রহণে বর্ণাঢ্য সাংস্কৃতিক অনুষ্ঠান হয়।

#

জাকির /রাহাত/রফিকুল/মাহমুদ/আব্বাস/২০২৩/১৮০৭ ঘণ্টা

তথ্যবিবরণী                                                                                নম্বর : ১৩৪৫

**পররাষ্ট্রমন্ত্রী ড. মোমেনকে বসনিয়া ও হার্জেগোভিনার পররাষ্ট্রমন্ত্রীর অভিনন্দন**

ঢাকা, ১৯ চৈত্র (২ এপ্রিল) :

বসনিয়া ও হার্জেগোভিনার পররাষ্ট্রমন্ত্রী এলমেদিন কোনাকোভিচ বাংলাদেশের স্বাধীনতা ও জাতীয় দিবস উপলক্ষ্যে পররাষ্ট্রমন্ত্রী ড. এ কে আব্দুল মোমেনকে অভিনন্দন জানিয়েছেন।

এলমেদিন কোনাকোভিচ বসনিয়া ও হার্জেগোভিনার পররাষ্ট্র মন্ত্রণালয় এবং নিজের পক্ষ থেকে বাংলাদেশের স্বাধীনতা দিবস উপলক্ষ্যে সম্প্রতি প্রেরিত এক অভিনন্দন বার্তায় ড. মোমেনকে আন্তরিক অভিনন্দন জানান এবং বাংলাদেশের অব্যাহত সমৃদ্ধি কামনা করেন।

বসনিয়া ও হার্জেগোভিনা এবং বাংলাদেশের মধ্যে বিদ্যমান বন্ধুত্বপূর্ণ সম্পর্ক উভয় দেশের স্বার্থে ও কল্যাণে অব্যাহতভাবে বিকশিত হবে বলে অভিনন্দন বার্তায় এলমেদিন কোনাকোভিচ উল্লেখ করেন।

#

মোহসিন/রাহাত/রফিকুল/মাহমুদ/আব্বাস/২০২৩/১৮০৭ ঘণ্টা

তথ্যবিবরণী নম্বর : ১৩৪৯

**কোভিড-১৯ সংক্রান্ত সর্বশেষ প্রতিবেদন**

**ঢাকা,** ১৯ চৈত্র **(**২ এপ্রিল**) :**

          স্বাস্থ্য অধিদপ্তরের তথ্যানুযায়ী শনিবার সকাল ৮টা থেকে আজ রবিবার সকাল ৮টা পর্যন্ত ২৪ ঘণ্টায় দেশে ৬ জনের শরীরে করোনা সংক্রমণ পাওয়া গেছে। নমুনা পরীক্ষার বিপরীতে রোগী শনাক্তের হার শূন্য দশমিক ৬০ শতাংশ। এ সময় ১ হাজার ৫ জনের নমুনা পরীক্ষা করা হয়েছে।

গত ২৪ ঘণ্টায় কোভিড-১৯ আক্রান্ত হয়ে কেউ মারা যায়নি। এ পর্যন্ত ২৯ হাজার ৪৪৬ জন করোনায় মৃত্যুবরণ করেছেন। করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ২০ লাখ ৫ হাজার ৫৫২ জন।

                                                      #

সুলতানা/রাহাত/রফিকুল/মাহমুদ/লিখন/২০২৩/১৭২৬ঘণ্টা

তথ্যবিবরণী নম্বর : ১৩৪৭

টেলিভিশনে স্ক্রল প্রচারের জন্য

**সকল ইলেক্ট্রনিক মিডিয়া**

ঢাকা, ১৯ চৈত্র (২ এপ্রিল) :

সরকারি-বেসরকারি টিভি চ্যানেলসহ সকল ইলেক্ট্রনিক মিডিয়ায় নিম্নোক্ত বার্তাটি স্ক্রল আকারে প্রচারের জন্য অনুরোধ করা হলো :

মূলবার্তা :

**‘**জাতীয় চলচ্চিত্র পুরস্কার-২০২২ এ অংশগ্রহণে ইচ্ছুক প্রযোজকদের নিকট থেকে আগামী ৪ এপ্রিল, মঙ্গলবার থেকে ১০ মে, ২০২৩ বুধবার বিকেল ৪টা পর্যন্ত বাংলাদেশ ফিল্ম সেন্সর বোর্ড কার্যালয়ে আবেদন গ্রহণ করা হবে।**’**

#

সাইফুল্লাহ/রাহাত/রফিকুল/মাহমুদ/আব্বাস/২০২৩/১৩৩০ ঘণ্টা

তথ্যবিবরণী নম্বর : ১৩৪৩

**এ বছরের ফিতরা সর্বোচ্চ ২৬৪০ ও সর্বনিম্ন ১১৫ টাকা**

ঢাকা, ১৯ চৈত্র (২ এপ্রিল) :

এ বছর ফিতরার হার জনপ্রতি সর্বোচ্চ ২৬৪০ টাকা এবং সর্বনিম্ন ১১৫ টাকা নির্ধারণ করা হয়েছে। আজ ইসলামিক ফাউন্ডেশন বায়তুল মুকাররম সভাকক্ষে অনুষ্ঠিত জাতীয় ফিতরা নির্ধারণ কমিটির সভায় এ সিদ্ধান্ত গৃহীত হয়। সভায় সভাপতিত্ব করেন কমিটির সভাপতি ও বায়তুল মুকাররম জাতীয় মসজিদের খতিব হাফেজ মাওলানা মুফতি মোহাম্মদ রুহুল আমিন।

ইসলামিক ফাউন্ডেশনের সংবাদ বিজ্ঞপ্তিতে বলা হয়, ইসলামী শরীয়াহ মতে, আটা, যব, কিসমিস, খেজুর ও পনির ইত্যাদি পণ্যগুলোর যে কোন একটি দ্বারা ফিতরা প্রদান করা যায়। গম বা আটা দ্বারা ফিতরা আদায় করলে ১ কেজি ৬শ’ ৫০ গ্রাম বা এর বাজার মূল্য ১১৫ টাকা প্রদান করতে হবে। যব দ্বারা আদায় করলে ৩ কেজি ৩ শ’ গ্রাম বা এর বাজার মূল্য ৩৯৬ টাকা, কিসমিস দ্বারা আদায় করলে ৩ কেজি ৩শ’ গ্রাম বা এর বাজার মূল্য ১ হাজার ৬৫০ টাকা, খেজুর দ্বারা আদায় করলে ৩ কেজি ৩ শ’ গ্রাম বা এর বাজার মূল্য ১ হাজার ৯৮০ টাকা ও পনির দ্বারা আদায় করলে ৩ কেজি ৩ শ’ গ্রাম বা এর বাজার মূল্য ২ হাজার ৬৪০ টাকা ফিতরা প্রদান করতে হবে। দেশের সকল বিভাগ থেকে সংগৃহীত আটা, যব, খেজুর, কিসমিস ও পনিরের বাজার মূল্যের ভিত্তিতে এই ফিতরা নির্ধারণ করা হয়েছে। মুসলমানগণ নিজ নিজ সামর্থ্য অনুযায়ী এই পণ্যগুলোর যে কোন একটি পণ্য বা এর বাজার মূল্য দ্বারা সাদাকাতুল ফিতর আদায় করতে পারবেন। উল্লেখ্য, উপর্যুক্ত পণ্যসমূহের স্থানীয় খুচরা বাজার মূল্যের তারতম্য রয়েছে। তাই স্থানীয় মূল্যে পরিশোধ করলেও ফিতরা আদায় হবে।

সভায় ইসলামিক ফাউন্ডেশনের বোর্ড অব গভর্নরসের গভর্নর মাওলানা মুহাম্মদ কাফিলুদ্দীন সরকার, মদিনাতুল উলুম কামিল মাদ্রাসার অধ্যক্ষ মাওলানা মোঃ আব্দুর রাজ্জাক, জামিয়া শরীয়াহ এর ভাইস প্রিন্সিপাল মুফতি নজরুল ইসলামসহ বিশিষ্ট আলেম ও ওলামায়ে-কেরামদের সমন্বয়ে গঠিত জাতীয় ফিতরা নির্ধারণ কমিটির সদস্যরা উপস্থিত ছিলেন।

#

শায়লা/পরীক্ষিৎ/সিরাজ/শামীম/২০২৩/১৩০৬ ঘণ্টা